ভুয়ো আইপিএস অফিসার পরিচয় দিয়ে গ্রেফতার হওয়া যুবকের বিরুদ্ধে কসবা থানায় আরও কয়েকটি অভিযোগ জমা পড়েছে। পুলিশ সূত্রের খবর, মঙ্গলবার কসবা রাজডাঙা এলাকার কয়েকজন ইমারতি দ্রব্যের ব্যবসায়ী ওই ভুয়ো আইপিএসের বিরুদ্ধে টাকা চেয়ে হুমকি দেওয়ার অভিযোগ দায়ের করেছেন। 
সোমেন সূর্যবংশী নামে ওই যুবককে গত সপ্তাহের বৃহস্পতিবার কসবা থানার পুলিশ বাগুইআটির চিনার পার্ক থেকে গ্রেফতার করেছিল। ফেব্রুয়ারি মাসে বিজন সেতুতে কসবার তৃণমূল নেতা কনিষ্ক মজুমদারের গাড়ি দুর্ঘটনার জেরে তাঁকে হুমকি দিয়েছিল সোমেন। কনিষ্কের অভিযোগের ভিত্তিতে পুলিশ সোমেনকে গ্রেফতার করে।
পুলিশ সূত্রের খবর, রাজডাঙা এলাকায় বসবাস করার সময় সোমেন স্থানীয় বেশ কয়েকজন ইমারতি দ্রব্যের ব্যবসায়ীকে টাকা চেয়ে হুমকি দিয়েছিল। কারও কাছে এক লক্ষ আবার কারও কাছ থেকে পঞ্চাশ হাজার টাকা চেয়েছিল। তা না হলে তাঁদের মালপত্র রাখতে না দেওয়ার এবং ব্যবসা বন্ধ করে দেওয়ার হুমকি দেয়। 
কয়েকজন রিকশচালকও সোমেনের বিরুদ্ধে টাকা চাওয়ার অভিযোগ করেছেন। তাঁদের অভিযোগ, নিয়মিত টাকা না দিলে রিকশ চালানো বন্ধ করে দেওয়ার হুমকি দিয়েছিল সোমেন। পুলিশকে তাঁরা জানিয়েছেন, সত্যিকারের আইপিএস ভেবে ভয়ে তাঁরা অভিযোগ জানাননি। পুলিশ খবর পেয়েছে, রাজডাঙা এলাকার কয়েকটি ক্লাবের ছেলেদেরও সোমেন গুলি করে দেওয়ার হুমকি দিয়েছিল।
পুলিশ জানিয়েছে, বুধবার সোমেনকে ঝাড়খণ্ডে নিয়ে গিয়েছে কলকাতা পুলিশের একটি দল। ঝাড়খণ্ডের জামশেদপুরে সোমেনের বাড়ি। তদন্তকারীরা জেনেছেন, জামশেদপুর, বোকারো এবং উত্তরপ্রদেশের বারাণসীতেও বিভিন্ন লোকের কাছে আইপিএস পরিচয় দিয়ে টাকা চেয়েছিল সোমেন।